text: শাজাহান খানকে ফের ২৪ ঘণ্টার সময় বেঁধে দিলেন ইলিয়াস কাঞ্চন | রাজধানী
  বিশেষ প্রতিনিধি ০১:২১, ১২ ডিসেম্বর, ২০১৯
  বক্তব্য রাখছেন 'নিরাপদ সড়ক চাই' আন্দোলনের প্রতিষ্ঠাতা চেয়ারম্যান ইলিয়াস কাঞ্চন । ছবি : সংগৃহীত
  'নিরাপদ সড়ক চাই' আন্দোলনের প্রতিষ্ঠাতা চেয়ারম্যান ইলিয়াস কাঞ্চন বলেছেন, শাজাহান খান আমার নামে মিথ্যাচার করেছেন নিজের দুর্বলতা ঢাকার জন্য। আমার নামে মানহানিকর কথা বলেছেন জাতিকে বিভ্রান্ত এবং সড়ক পরিবহন আইনের বাস্তবায়নকে বাধাগ্রস্ত করার জন্য।
  তিনি বলেন, আমার নামে মিথ্যাচার প্রমাণের জন্য তাকে আবারও ২৪ ঘণ্টার সময় বেঁধে দিলাম। বুধবার জাতীয় প্রেসক্লাবের আব্দুস সালাম হলে 'নিরাপদ সড়ক চাই'সংগঠন আয়োজিত এক প্রতিবাদমূলক সংবাদ সম্মেলনে তিনি এসব কথা বলেন।
  আরো পড়ুন : দুর্নীতির মামলায় খালেদা জিয়ার জামিন শুনানি আজ
  'নিরাপদ সড়ক চাই' কতজন দক্ষ চালক তৈরি করেছে—শাজাহান খানের এই প্রশ্নের জবাবে তিনি বলেন, 'আমরা নতুন চালক তৈরি করার জন্য বিনা ফিতে এসএসসি পাস, দরিদ্র, বেকার যুবকদের প্রশিক্ষণ দিয়ে লাইসেন্স নেওয়ার উপযোগী করে তুলছি।
  সংগঠন পরিচালনার জন্য অর্থ কোথা থেকে আসে সাংবাদিকদের এমন প্রশ্নের জবাবে ইলিয়াস কাঞ্চন বলেন, প্রথম ১২ বছর নিজের অর্থে সংগঠন পরিচালনা করেছি। বর্তমানে আমাদের প্রায় ১৫ হাজার রেজিস্টার্ড সদস্য বাৎসরিক এবং মাসিক ফি দেয়। ১২০টি শাখা সংগঠন প্রতি দুই বছর অন্তর রিনিউ ফি প্রদান করে। এছাড়া বহু ব্যবসায়ী আমাদের অনুষ্ঠান স্পন্সর করেন। সংবাদ সম্মেলনে সংগঠনের অন্যান্য কর্মীরাও উপস্থিত ছিলেন।